b'\n_START_ARTICLE_\nMati Karelson\n_START_PARAGRAPH_\nMati Karelson (s\xc3\xbcndinud 27. detsembril 1948 Tartus) on eesti keemik, Eesti Teaduste Akadeemia liige.\n_START_SECTION_\nHaridus\n_START_PARAGRAPH_\nAastal 1967 l\xc3\xb5petas ta Tartu 5. Keskkooli ja 1972 Tartu Riikliku \xc3\x9clikooli f\xc3\xbc\xc3\xbcsika-keemiateaduskonna. Aastal 1975 kaitses ta TR\xc3\x9c-s keemiakandidaadi kraadi orgaanilise keemia erialal.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nAastatel 1972\xe2\x80\x931975 oli ta Tartu Riikliku \xc3\x9clikooli orgaanilise keemia kateedri teadur, 1975\xe2\x80\x931985 keemilise kineetika ja katal\xc3\xbc\xc3\xbcsi laboris vanemteadur, 1985\xe2\x80\x931988 sektorijuhataja ja 1988\xe2\x80\x931992 juhataja. Aastail 1992\xe2\x80\x932004 oli ta Tartu \xc3\x9clikooli teoreetilise keemia korraline professor ja 1999\xe2\x80\x932002 Tartu \xc3\x9clikooli Tehnoloogiakeskuse direktor. 2005. aastast on ta Tartu \xc3\x9clikooli molekulaartehnoloogia professor. _NEWLINE_T\xc3\xb6\xc3\xb6tas TT\xc3\x9cs 2004\xe2\x80\x932015: keemiainstituudi molekulaartehnoloogia erakorraline professor 2004; molekulaartehnoloogia professor 2005\xe2\x80\x932014; \xc3\xb5ppetooli juhataja 2004\xe2\x80\x932014._NEWLINE_Ta on k\xc3\xbclalisteadlase ja -professorina viibinud USA-s (Florida \xc3\x9clikool), Suurbritannias (Londoni ja Oxfordi \xc3\x9clikool), Saksamaal (Kieli \xc3\x9clikool, Max Plancki Astrof\xc3\xbc\xc3\xbcsika Instituut) ja mujal. _NEWLINE_Ta on olnud ka Eesti Vabariigi peaministri teadusn\xc3\xb5unik (2007-2014).\n_START_SECTION_\nTeadust\xc3\xb6\xc3\xb6\n_START_PARAGRAPH_\nMati Karelson on rahvusvaheliselt tunnustatud keemiateadlane, molekulaardisaini ja molekulaartehnoloogia suuna rajaja Eestis. Tema peamised uurimisvaldkonnad on kondenseeritud keskkondade kvantteooria, keemiliste \xc3\xbchendite reaktsiooniv\xc3\xb5ime uurimine, kvantitatiivsed struktuur-aktiivsus/omadus s\xc3\xb5ltuvused, keemiliste \xc3\xbchendite tehnoloogiliste omaduste ja protsesside modelleerimine, heterots\xc3\xbckliliste \xc3\xbchendite keemia, tehisintellekt keemias, molekulaartehnoloogia ja biomeditsiiniline keemia. _NEWLINE_Ta on loonud molekulaardeskriptorite alusel t\xc3\xb6\xc3\xb6tavaid arvutis\xc3\xbcsteeme, mis v\xc3\xb5imaldavad ennustada keemiliste \xc3\xbchendite ja materjalide omadusi. Muuhulgas uurib ta v\xc3\xb5imalusi tarkvara abil kemikaalide m\xc3\xb5ju m\xc3\xa4\xc3\xa4ramiseks, mis lubaks s\xc3\xa4\xc3\xa4sta katseloomade elu. Samuti on Mati Karelson olnud pioneer koost\xc3\xb6\xc3\xb6 arendamisel Eesti ettev\xc3\xb5tlusega._NEWLINE_Tema juhendamisel on kaitstud arvukalt doktoriv\xc3\xa4itekirju ning magistri- ja diplomit\xc3\xb6id. _NEWLINE_Ta on avaldanud \xc3\xbcle 200 teadusartikli, mitu monograafiat, olnud mitme kooli\xc3\xb5piku kaasautor ja mitme erialase ajakirja toimetuskolleegiumi liige.'